नई दिल्ली (एजेंसी)। निकाह हलाला का विरोध करने वाली तलाक पीड़िता शबनम रानी (Divorce sufferers Shabnam Rani)पर तेजाब हमले का मामला शुक्रवार को उच्चतम न्यायालय पहुंच गया जिस पर 17 सितम्बर को सुनवाई होगी। शीर्ष अदालत ने इस मामले की सुनवाई करते हुए केंद्र और उत्तर प्रदेश सरकार सरकार का पक्ष जानना चाहा। न्यायालय ने अगली सुनवाई के दौरान केंद्र और उत्तर प्रदेश सरकार के वकीलों को अदालत में मौजूद रहने का आदेश दिया है, साथ ही, याचिकाकर्ता से याचिका की प्रति दोनो पक्षों को सौंपने को भी कहा है। दिल्ली के ओखला की रहने वाली शबनम रानी की शादी उत्तर प्रदेश के बुलंदशहर निवासी मुजम्मिल से हुई थी। शादी के कुछ समय के बाद ही उसके पति ने उसे तलाक दे दिया था। पीड़िता के अनुसार तलाक के कुछ समय बाद ही उसके पति ने उस पर देवर के साथ हलाला करने का दवाब भी बनाया था।